докладва от няколко доставчици на данни. Тези доклади се изготвят и публикуват от независими пазарни консултанти. Установихме четирима основни доставчици: ICIS (10), IHS (11), Wood Mackenzie Chemicals (12) и Tecnon (13). Тези пазарни консултанти разчитат на анонимни проучвания, при които се събират данни за цени, договорени между купувачи и продавачи. В най-общ план при докладваните от тези дружества ЕДЦ като цяло има съответствие. Участието в проучванията на ЕДЦ също така е отворено за всяка страна, която продава или купува значително количество МЕГ на пазара, включително вносителите. Действително ЕДЦ следва до известна степен цената на МЕГ в Азия и промяната в цената на етилена като основна суровина оказва влияние върху продажната цена на МЕГ.
 (243)
 На пазара на Съюза МЕГ се продава съгласно дългосрочни договори или продажби за еднократна доставка („спот продажби“). Смята се, че продажбите, извършвани съгласно договорни условия, представляват около 80 % от общите продажби в Съюза, а спот продажбите представляват останалите 20 %. При договорните продажби формулата за цената се основава на ЕДЦ, като се приспада съответната отстъпка. Въпреки че ЕДЦ е месечен индекс, публикуван чрез проучване на пазара, както е обяснено в съображение 242, отстъпката е поверителна. Конкуренцията между продавачите се основава на отстъпката. Договорната цена се договаря ежемесечно и тя се влияе от спот цените, тъй като МЕГ е стока, която се търгува на много прозрачен пазар, където участниците на пазара се адаптират бързо към ситуацията, създадена от дъмпинговия внос. Дори и когато износителите от САЩ и Саудитска Арабия са обвързвали продажната си цена на пазара на Съюза с ЕДЦ, те са понижавали продажната цена на МЕГ, като са увеличавали отстъпката, предлагана на купувачите. Следователно вредоносното въздействие върху пазара на Съюза не може да бъде приписано на индекса ЕДЦ като такъв. Вредата е причинена от притока на внос на ниски цени на пазара на Съюза, който е понижавал спот цените и договорните цени в полза на купувачите. Поради това тези твърдения бяха отхвърлени.
 5.2.9. Цената на петрола
 (244)
 CPME и CIRFS заявиха, че причината за намалението на цената на МЕГ в Съюза е спадът в цената на петрола, който се наблюдава през втората половина на разследвания период, а не дъмпинговият внос от засегнатите държави.
 (245)
 Както бе посочено в съображение 234, производството на етилен в Съюза се основава на лигроин — продукт, получен чрез рафиниране на суров нефт. Следователно промяната на цената на петрола оказва влияние върху разходите и цената на етилена, както и върху разходите и цената на МЕГ. Както е обяснено в съображение 205, производствените разходи на промишлеността на Съюза са намалели с 13 % по време на разглеждания период, докато продажната цена на МЕГ е намаляла много повече, т.е. с 40 %. Поради това твърдението беше отхвърлено.
 5.2.10. „Търговската война“ между САЩ и Китай
 (246)
 През 2018 г. Китай наложи допълнителни вносни мита в размер на 25 % върху МЕГ от САЩ, като се твърди, че това е накарало производителите от САЩ да пренасочат износа си от Китай към Съюза. Поради това няколко заинтересовани страни (Mitsubishi Corporation, Arteco, Oxyde) заявиха, че влошаването на